ร่วงหนัก! “บิตคอยน์” หลุด 26,000 เหรียญ หลัง CPI กดดันตลาด หวั่นเฟดเร่งขึ้นดบ.
ราคาบิตคอยน์ร่วงลงอย่างต่อเนื่อง หลังสหรัฐประกาศดัชนี CPI ทำราคาหลุด 26,000 ดอลลาร์ หลังนักลงทุนกังวลเฟดปรับขึ้นอัตราดอกเบี้ยเพิ่มมากขึ้น
ราคาบิตคอยน์ร่วงลงอย่างต่อเนื่อง หลังสหรัฐประกาศดัชนี CPI ทำราคาหลุด 26,000 ดอลลาร์ หลังนักลงทุนกังวลเฟดปรับขึ้นอัตราดอกเบี้ยเพิ่มมากขึ้น
13 มิ.ย. 2565

ผู้สื่อข่าวรายงานว่า ความเคลื่อนไหวของราคาบิตคอยน์ร่วงลงอย่างต่อเนื่อง ล่าสุดดิ่งหลุดระดับ 26,000 ดอลลาร์ และมีแนวโน้มที่ทดสอบแนวรับที่ระดับ 25,000 ดอลลาร์ เนื่องจากนักลงทุนกังวลว่าธนาคารกลางสหรัฐ หรือ เฟด อาจจะเร่งปรับขึ้นอัตราดอกเบี้ย หลังสหรัฐเปิดเผยดัชนีราคาผู้บริโภค (CPI) ที่สูงเกินคาด โดยเมื่อเวลา 11.01 น.ตามเวลาในประเทศไทย ราคาบิตคอยน์ร่วงลงถึง 1,924 ดอลลาร์ หรือ 7.03% แตะที่ 25,460 ดอลลาร์
นาย แอนโทนี เทรนเชฟ ผู้ก่อตั้งบริษัท Nexo ซึ่งเป็นบริษัทปล่อยกู้เหรียญคริปโทเคอร์เรนซี เปิดเผยว่า ราคาบิตคอยน์ร่วงลงตามสินทรัพย์เสี่ยงประเภทอื่น ๆ ซึ่งรวมถึงดัชนีตลาดหุ้นสหรัฐ โดยดัชนีดาวโจนส์ฟิวเจอร์ดิ่งลงกว่า 300 จุดในช่วงเช้านี้โดยคาดว่าภาวะขาลงของบิตคอยน์จะยังคงดำเนินต่อไปอีกระยะหนึ่ง โดยคาดว่าราคาบิทคอยน์มีแนวโน้มที่จะดิ่งลงทดสอบแนวรับที่ระดับ 25,000 ดอลลาร์ หลังจากที่หลุดระดับ 28,000 ดอลลาร์ไปแล้ว
ขณะที่ กระทรวงแรงงานสหรัฐเปิดเผยว่า ดัชนี CPI ซึ่งเป็นมาตรวัดเงินเฟ้อจากการใช้จ่ายของผู้บริโภค พุ่งขึ้น 8.6% ในเดือนพฤษภาคม เมื่อเทียบรายปี ซึ่งเป็นระดับสูงสุดครั้งใหม่ในรอบกว่า 40 ปี หรือนับตั้งแต่ปี 2524 และสูงกว่าที่นักวิเคราะห์คาดการณ์ที่ระดับ 8.3%   ข้อมูลดังกล่าวทำให้นักลงทุนกังวลว่า อาจเป็นปัจจัยเร่งให้เฟดปรับขึ้นอัตราดอกเบี้ย ในการประชุมวันที่ 14-15 มิถุนายนนี้ เพื่อสกัดเงินเฟ้อ ซึ่งการขึ้นอัตราดอกเบี้ยจะฉุดสภาพคล่องในตลาดสินทรัพย์เสี่ยง ซึ่งรวมถึงคริปโทเคอร์เรนซี